કદાચ કોંગ્રેસે મેસેજ મેળવી પણ લીધો છે, કેમ કે અહેવાલો અનુસાર કોંગ્રેસના નેતા અહમદ પટેલ ખાસ મમતા બેનરજીને મળવા ગયા હતા. સોનિયા ગાંધીને દૂત તરીકે તેઓ મળવા ગયા હતા તેમ મનાય છે. કોંગ્રેસનું વલણ શું છે તે સ્પષ્ટતા થઈ હશે. પશ્ચિમ બંગમાં પણ કોંગ્રેસે મમતાના જૂનિયર પાર્ટનર તરીકે થોડી બેઠકો પર લડવું પડે તેવી સ્થિતિ છે. તે સંજોગોમાં કોંગ્રેસે નમતું જોખવાનું છે અને મમતાએ કેજરીવાલની તરફેણ કરીને કોંગ્રેસને નમવા માટે મજબૂર પણ કરી છે. આ બધામાં કેજરીવાલે પણ પોતાનો ફાયદો લઈ લીધો છે. કેજરીવાલ પ્રથમથી જ એવું રાજકારણ કર્યું છે કે તે ભારતમાં એક વિકલ્પ છે. તે ભાજપ નથી, કોંગ્રેસ નથી, પ્રાદેશિક પક્ષ નથી. એકવીસમી સદીના ભારતના રાજકારણનો વિકલ્પ આપ છે તે મુદ્દો બહુ ચાલે તેમ નથી. કેજરીવાલે ત્રીજા મોરચામાં જોડાવું જરૂરી છે, પણ સીધી રીતે જોડાઇ તો તેમનું આગવું રાજકારણ હવાઇ જાય. બહુ ચાલાકીપૂર્વક કેજરીવાલ ત્રીજા મોરચામાં ગોઠવાઇ ગયા છે. ત્રીજો મોરચો ખુદ ચાલીને તેમના તાપણે તાપવા માટે આવી ગયો અને કેજરીવાલે તેમને આવકારી લીધા છે.